ભારતના સ્વાતંત્ર્ય સંગ્રામના મહાન નેતા અને અખંડ ભારતના શિલ્પી સરદાર વલ્લભભાઈ પટેલ અનેક દેશી રજવાડાઓમાં વહેંચાયેલા ભારતને અખંડ ભારત બનાવનારા, રાષ્ટ્રની એકતાના ઘડવૈયા હતા. બ્રિટીશરો સાથે સુમેળભર્યા સંબંધો ધરાવનાર દેશી રાજાઓને સન્માનપૂર્વક ભારતમાં જોડાવા માટે રાજી કરનાર સરદાર પટેલે આ ભગીરથ કાર્ય અસરકારક કાર્યપધ્ધતિ અને અપ્રતિમ કુનેહ વડે પાર પાડ્યું. જો કે હૈદરાબાદ, જૂનાગઢ અને કાશ્મીરના જોડાણ માટે સમયસરની વિશેષ કાર્યપધ્ધતિઓ તેમણે અપનાવવી પડી હતી અને આમ અખંડ ભારતના વિકાસના મંગળાચરણનું પ્રથમ પગલું મંડાયું.